Ռադիոմեն

Ռադիոմեն (, ), Նյու Յորքից նախկին անօթևանի մականուն, որը հայտնի է դարձել 100-ից ավել ֆիլմերում և հեռուստաշոուներում իր կամեո մասնակցությամբ։ Նրա իրական անունը Քրեյգ Քասթալդո է, հայտնի է նաև Քրեյգ Շվարց անվամբ։ «Ռադիոմեն» մականունը պայմանավորված է ռադիոյով, որը Քրեյգը հաճախ կրում է իր պարանոցին։

Ինքն իր դերում նկարահանվել է «Ստուդիա 30», «Ֆիլադելֆիայում միշտ արևոտ է» հեռուստասերիալներում, ինչպես նաև «Հանգուցյալները», «Անիծվածների կղզի», «Հաջողության համբույր», «Սեր և ծխախոտեր», «Էլֆ», «Սեր ծանուցումով», «Փայլ», «Պահպանելով հավատը», «Գոձիլա», «Փրկագին», «Մեծ հայրիկ», «Միլիոնատեր ոչ իր կամքով», «Ուոլթեր Միթիի անհավանական կյանքը», «Այլ կին», «Ջեյսոն Բորն» և այլ ֆիլմերում ու հեռուստաշոուներում։

Ռադիոմենը հայտնի է Նյու Յորքում։ Նրա մասին գրել են «The New York Times»-ը ու «New York Daily News»-ը։ Վուպի Գոլդբերգը Ռադիոմենին, որպես հյուր, հրավիրել է Օսկար կինոմրցանակաբաշխության արարողություններից մեկին, երբ Գոլդբերգը վարում էր այն։

Կենսագրություն 
Ռադիոմենը ծնվել և մեծացել է Նյու Յորքի Բրուքլին թաղամասում։ Անցել է բանակային ծառայություն, աշխատել ԱՄՆ փոստային ծառայությունում։ Մոտ մեկ տարի եղել է անօթևան, սակայն աշխատանք է գտել Մանհեթենի թերթերի կրպակներից մեկում ու Բրուքլինում ստացել սուբսիդավորված կացարան։

Առաջին անգամ ֆիլմում ինքն իր դերում (կամեո) խաղացել է այն ժամանակ, երբ իրեն խնդրել էին հեռանալ, որպեսզի ֆիլմի տեսարաններից մեկը նկարահանվի թերթերի կրպակում։ Երբ վերջինս հրաժարվել է, ռեժիսորը մտափոխվել է, ու Ռադիոմենը հայտնվել է կադրում։ 1989 թվականից սկսել է այցելել նկարահանման հրապարակներ։ Նման առաջին ֆիլմը եղել է «Ձկնորս թագավորը» ֆիլմը։ Ռադիոմենը նկարահանման հրապարակները գտնում էր արհմիություններից մեկի վարորդների օգնությամբ կամ էլ գտնելով «չկայանել» ցուցանակները, որը նշանակում էր նկարահանումների սկիզբը։ 1990-ական թվականներին Ռադիոմենը ձերբակալվել է և 6 ամիս հետազոտություն անցել հոգեբուժական կլինիկաներից մեկում, սակայն դուրս գալուց հետո շարունակում էր այցելել նկարահանման հրապարակներ։ 2004 թվականի դրությամբ՝ ապրում էր Բրուքլինում և գումար վաստակում ստորագրությունների վաճառքով ու ֆիլմերում հայտնվելով։

The New York Times-ի տվյալներով՝ Ռադիոմենը հանդիսանում է ԱՄՆ կինոդերասանների գիլդիայի անդամ և «գիտի ամեն ինչ յուրաքանչյուր ֆիլմի մասին, որը նկարահանվել է Նյու Յորքում»։ Դերասանի կարգավիճակում սովորաբար խաղում է անօթևանի կամ գզգզված մազերով անձի կերպարում։

Վավերագրական ֆիլմեր 
2012 թվականի ապրիլին Տորոնտոյի վավերագրական ֆիլմերի փառատոնի ժամանակ կայացել է Ռադիմենի մասին պատմող «Radio man» վավերագրական ֆիլմը։ Ֆիլմում նկարահանվել են այնպիսի դերասաններ, ինչպիսիք են Թոմ Քրուզը, Ռոբին Ուիլյամսը, Մերիլ Սթրիփը, Ջորջ Քլունին, Ջոշ Բրոլինը, Մեթ Դեյմոնը, Ռիկի Ջերվեյսը, Ջեյմս Գանդոլֆինին, Ռոբերտ Դաունի Կրտսերը, Ջուդ Լոուն, Վուպի Գոլդբերգը, Հելեն Միրենը, Թիլդա Սուինթոնը, Ալֆրեդ Մոլինան, Ռոն Հովարդը, Շայա Լաբաֆը և Թինա Ֆեյը։

Վավերագրական ֆիլմում նրանք շփվում են Ռադիոմենի հետ կամ պատմում նրա մասին։ Նա ներկա է եղել ֆիլմի ցուցադրությանը և մասնակցել հարց ու պատասխանի հանդիպմանը։ Դրա ժամանակ Ռադիոմենը նշել է, որ իր սիրելի դերասանը Ռոբին Ուիլյամսն է, իսկ սիրելի ռեժիսորը, որի հետ ինքն աշխատել է, Մարտին Սկորսեզեն է։

Ֆիլմագրություն

Ծանոթագրություններ

Արտաքին հղումներ 
Radio Man's website

Անօթևաններ
Ամերիկացի կինոդերասաններ
Ամերիկացի դերասաններ
Ապրող անձինք